En journalist på den hollandske tv-station NOS holdt hovedet koldt i det, der måtte have virket som uendelig lang tid, da han torsdag opholdt en bevæbnet mand.

Pistolen viste sig efterfølgende at være en attrap, men for journalisten var situationens alvor meget virkelig, da manden trængte ind i et studie på Hollands statslige tv-station NOS torsdag, hvor han forlangte at få direkte adgang til skærmen, fordi han havde et vigtigt budskab.

På videoklippet kan man se, hvordan journalisten – hvis navn er ukendt – henleder mandens opmærksom i hele tre minutter, før politiet stormer studiet og anholder ham.

- Jeg er nervøs ligesom du og ville virkelig gerne gå hjem. Jeg vil ikke genere dig og så løbe risikoen for…. Okay?

- Jeg er glad for, at du vil lade mig gå hjem i aften. Vi må være sikre på, at du kan gøre det også. Det er ikke tilfældigt, siger journalisten blandt andet til den i øvrigt meget velklædte mand.

- Når du er færdig med din tale, går vi begge udenfor, ikke?

Snakker om mikrofon i 76 sekunder

Da den tilsyneladende bevæbnede mand begyndte at blive utålmodig, fordi det tog for lang tid at få sendesignal, holdt journalisten fortsat hovedet koldt. I et minut og 16 sekunder fortsatte han således en samtale med manden om problemer med mikrofonen.

- Du har jo hørt lige så godt som mig, at mikrofonen virker.

- Okay. Du kan kun høre dem. De kan ikke høre dig?

Kort tid efter ankommer politiet og stormer studiet.

Der blev efterfølgende fundet et trusselsbrev, hvori der angiveligt står, at den bevæbnede mand er en del af et hackerkollektiv.